CELEX: 
Language: lv
Date: 2016-10-20 00:00:00
Title: KOMISIJAS DELEĢĒTĀ REGULA (ES) …/.. ar kuru izveido izmetumu plānu akmeņplekstes zvejniecībām Melnajā jūrā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Saskaņā ar Regulu (ES) Nr. 1380/2013
                  1
                viens no galvenajiem kopējās zivsaimniecības politikas (KZP) mērķiem ir samazināt lielos nevēlamas nozvejas apjomus un pakāpeniski izskaust izmetumus visās ES zvejniecībās. Izmešana ir ievērojama resursu šķērdēšana, kas negatīvi ietekmē resursu izmantošanas ilgtspējību, kā arī zvejniecību ekonomisko dzīvotspēju. KZP paredz arī lielāku reģionalizāciju, kuras mērķis ir novērst vai līdz minimumam samazināt mikropārvaldību Savienības līmenī un nodrošināt to, ka noteikumi ir pielāgoti katras zvejniecības un jūras apgabala specifikai.
            
            
               KZP paredz vairākus noteikumus, kuru mērķis ir atvieglot izkraušanas pienākuma izpildi. Ir ieviesti vispārīgi elastības noteikumi, kurus dalībvalstis var piemērot saistībā ar kvotu pārvaldību. Papildus tiem KZP ir paredzēti īpaši elastības mehānismi, kas jāīsteno, izmantojot daudzgadu plānus vai – ja daudzgadu plānu nav – tā sauktos izmetumu plānus. Minētie izmetumu plāni ir iecerēti kā pagaidu pasākums, kura maksimālais ilgums ir trīs gadi. Tos izstrādā, izmantojot kopīgus ieteikumus, par kuriem vienojas tādu dalībvalstu grupas, kuras atrodas vienā reģionā vai jūras baseinā un kuras vieno kopīga ieinteresētība bioloģisko resursu izmantošanā šajos apgabalos.
            
            
               No 2017. gada 1. janvāra izkraušanas pienākums Melnajā jūrā kļūs obligāts zvejniecību galvenajām sugām, uz kurām attiecas nozvejas limiti. Akmeņplekstes zvejniecībām piemēro šo noteikumu. Saskaņā ar Regulas (ES) Nr. 1380/2013 15. panta 5. punktu izmetumu plānā var būt ietverti šādi elementi:
            
            
               īpaši noteikumi par zvejniecībām vai sugām, uz kurām attiecas izkraušanas pienākums;
            
            
               specifikācijas par atbrīvojumiem no izkraušanas pienākuma, ja zvejniecība vai suga atbilst konkrētiem augstas izdzīvotības kritērijiem;
            
            
               noteikumi par de minimis atbrīvojumiem, kas norādīti Regulas (ES) Nr. 1380/2013 15. panta 5. punkta c) apakšpunktā;
            
            
               noteikumi par nozveju dokumentēšanu;
            
            
               minimālo saglabāšanas references izmēru (MSRI) noteikšana.
            
            
               Ņemot to vērā, Bulgārija un Rumānija ir iesniegusi Eiropas Komisijai priekšlikumu par trīsgadu izmetumu plānu zvejniecībām, kurās specializētajā zvejā iegūst akmeņpleksti Melnajā jūrā (GFCM 29. ģeogrāfiskais apakšapgabals).
            
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Kopīgais ieteikums par izmetumu plānu akmeņplekstes zvejniecībām Melnajā jūrā (GFCM 29. ģeogrāfiskais apakšapgabals)
            
            
               Lai reģionālā līmenī īstenotu izkraušanas pienākumu Melnās jūras ūdeņos, Bulgārija un Rumānija 2016. gada 30. jūnijā Eiropas Komisijai iesniedza kopīgu ieteikumu, uz kuru pamatojoties ir veidojams izmetumu plāns.
            
            
               Ierosinātais Komisijas deleģētais akts saskaņā ar Regulas (ES) Nr. 1380/2013 18. pantu ir sagatavots, pamatojoties uz šo kopīgo ieteikumu, kuru izstrādājušas un iesniegušas dalībvalstis, kas ir tiešā veidā ieinteresētas akmeņplekstes zvejniecību pārvaldībā Melnās jūras ūdeņos.
            
            
               Kopīgajā ieteikumā ir šādi elementi:
            
            
               zvejniecības, uz kurām attiecas izmetumu plāns;
            
            
               augstas izdzīvotības atbrīvojums no izkraušanas pienākuma attiecībā uz zvejniecībām, kurās akmeņpleksti (Psetta maxima) zvejo ar žaunu tīkliem, kas nostiprināti pie grunts;
            
         
         
            
               atbrīvojums attiecībā uz tādu zivju nozvejām, kuras sabojājuši plēsēji;
            
            
               uzraudzības pasākumi par visas akmeņplekstu nozvejas (izkrāvumu un izmetumu) reģistrēšanu.
            
            
               Šo kopīgo ieteikumu, ko Bulgārija un Rumānija iesniegusi par izkraušanas pienākuma piemērošanu akmeņplekstes zvejniecībām Melnajā jūrā, un tā elementus ir izvērtējusi Zivsaimniecības zinātnes, tehnikas un ekonomikas komiteja (ZZTEK) tās 2016. gada 4.–8. jūlija plenārsēdē
                  2
               .
            
            
               Saskaņā ar ZZTEK secinājumiem kopīgajā ieteikumā minētie argumenti par augstiem izmesto sugu zivju izdzīvotības rādītājiem ir pamatoti. Ņemot to vērā, ir lietderīgi noteikt izdzīvotības atbrīvojumu. Tomēr dalībvalstīm, kuras ir tiešā veidā ieinteresētas apgabala zvejniecību pārvaldībā, ir jāturpina šā jautājuma izpēte.
            
            
               Attiecībā uz izdzīvotības atbrīvojumu, ko piemēro akmeņplekstēm, kuras nozvejotas ar žaunu tīkliem, kas nostiprināti pie grunts, dalībvalstīm būtu jāsagatavo papildu zinātniskie argumenti par šo konkrēto atbrīvojumu. Lai varētu dot galīgo apstiprinājumu par minētā atbrīvojuma piemērošanu, pēc gada ZZTEK izvērtēs iesniegto informāciju. Attiecībā uz izdzīvotības atbrīvojumu, ko piemēro akmeņplekstēm, kuras nozvejotas ar žaunu tīkliem, kas nostiprināti pie grunts, regulā īpaši norādīts, ka šis atbrīvojums būs spēkā tikai 2017. gadā.
            
            
               Pamatojoties uz šiem elementiem, Melnās jūras ūdeņos nozvejotās akmeņplekstes izmetumu plānu var uzskatīt par pirmo soli ceļā uz to, lai pakāpeniski izskaustu izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas nozvejas limiti.
            
            
               3.DELEĢĒTĀ AKTA JURIDISKIE ASPEKTI
            
            
               Ierosināto pasākumu kopsavilkums
            
            
               Galvenais juridiskais pasākums ir tādu pasākumu pieņemšana, kas atvieglo izkraušanas pienākuma izpildi.
            
            
               Regulā norādītas sugas un zvejniecības, kurām piemēro īpašus pasākumus, piemēram, ar augstu izdzīvotības rādītāju saistīto atbrīvojumu.
            
            
               Juridiskais pamats
            
            
               Regulas (ES) Nr. 1380/2013 15. panta 1. punkta d) apakšpunkts un 15. panta 6. punkts, 18. panta 1. un 3. punkts un Regulas (EK) Nr. 1967/2006 15.a un 29.a pants.
            
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē.
            
            
               Proporcionalitātes princips
            
            
               Priekšlikums ietilpst to deleģēto pilnvaru tvērumā, kas Komisijai piešķirtas ar Regulas (ES) Nr. 1380/2013 15. panta 6. punktu, un paredz vienīgi tādus pasākumus, kas ir vajadzīgi, lai sasniegtu šo pilnvaru piešķiršanas mērķi.
            
            
               Juridisko instrumentu izvēle
            
            
               Ierosinātais juridiskais instruments: Komisijas deleģētā regula.
            
            
               Citi instrumenti nebūtu piemēroti šāda iemesla dēļ: Komisijai ir piešķirtas pilnvaras pieņemt izmetumu plānu, izmantojot deleģētos aktus. Dalībvalstis, kas ir tiešā veidā ieinteresētas attiecīgo zvejniecību pārvaldībā, ir iesniegušas kopīgu ieteikumu. Pasākumi, kas paredzēti kopīgajā ieteikumā un iekļauti šajā priekšlikumā, ir pamatoti ar labāko pieejamo zinātnisko ieteikumu un atbilst visām attiecīgajām prasībām, kuras noteiktas Regulas (ES) Nr. 1380/2013 18. panta 5. punktā.
            
            
               KOMISIJAS DELEĢĒTĀ REGULA (ES) …/..
            
         
         
            
               (20.10.2016),
            
            
               ar kuru izveido izmetumu plānu akmeņplekstes zvejniecībām Melnajā jūrā
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK
                  3
               , un jo īpaši tās 15. panta 6. punktu,
            
            
               tā kā:
            
            
               (1)Regulas (ES) Nr. 1380/2013 mērķis ir, ieviešot izkraušanas pienākumu, pakāpeniski izskaust izmetumus visās Savienības zvejniecībās.
            
            
               (2)Ar Regulas (ES) Nr. 1380/2013 15. panta 6. punktu Komisija ir pilnvarota pieņemt izmetumu plānus uz laiku, kas nav ilgāks par trim gadiem, un šim nolūkam izmantot deleģētos aktus, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm.
            
            
               (3)Bulgārija un Rumānija ir tiešā veidā ieinteresētas akmeņplekstes zvejniecību pārvaldībā Melnajā jūrā. Minētās dalībvalstis 2016. gada 30. jūnijā ir iesniegušas Komisijai kopīgu ieteikumu par izmetumu plānu akmeņplekstes zvejniecībām Melnajā jūrā, un tajā ir ņemts vērā nozares viedoklis. Attiecīgās zinātniskās struktūras ir devušas zinātnisku ieguldījumu. Atbilstoši Regulas (ES) Nr. 1380/2013 18. panta 3. punktam šajā regulā būtu jāiekļauj tikai tie kopīgajā ieteikumā minētie pasākumi, kas ir saskaņā ar pirmās minētās regulas 15. panta 6. punktu.
            
            
               (4)Attiecībā uz Melno jūru Regulas (ES) Nr. 1380/2013 15. pantā ir noteikts izkraušanas pienākums visām to sugu nozvejām, uz kurām attiecas nozvejas limiti. Saskaņā ar Regulas (ES) Nr. 1380/2013 15. panta 1. punkta d) apakšpunktu izkraušanas pienākums zvejniecības galvenajām sugām jāpiemēro vēlākais no 2017. gada 1. janvāra. Viena no šīm sugām ir akmeņplekste.
            
            
               (5)Kopīgajā ieteikumā bija ierosināts attiecībā uz akmeņpleksti Melnajā jūrā piemērot atbrīvojumu no izkraušanas pienākuma, jo zinātniskie pierādījumi liecina par augstiem izdzīvotības rādītājiem. Pamatojoties uz kopīgajā ieteikumā sniegtajiem zinātniskajiem pierādījumiem, kurus izskatījusi Zivsaimniecības zinātnes, tehnikas un ekonomikas komiteja (ZZTEK)
                  4
               , izdzīvotības atbrīvojumu, kas atļauts saskaņā ar Regulas (ES) Nr. 1380/2013 15. panta 4. punkta b) apakšpunktu, uz vienu gadu būtu jāiekļauj šajā regulā. Attiecīgajām dalībvalstīm būtu Komisijai jāiesniedz atbilstošie dati, lai ZZTEK varētu pilnā mērā novērtēt atbrīvojumu pamatojošo informāciju par akmeņplekstes nozvejām, kas gūtas ar žaunu tīkliem, kuri nostiprināti pie grunts, un lai Komisija varētu pārskatīt minēto atbrīvojumu.
            
            
               (6)Lai nodrošinātu pienācīgu kontroli, būtu jānosaka īpašas prasības, kas paredz dalībvalstīm izveidot to kuģu sarakstu, uz kuriem attiecas šī regula.
            
            
               (7)Tā kā šajā regulā paredzētie pasākumi tieši ietekmē Savienības kuģu saimniecisko darbību un zvejas sezonas plānošanu, šai regulai būtu jāstājas spēkā tūlīt pēc tās publicēšanas. Ievērojot kopīgo ieteikumu un ņemot vērā grafiku, kas noteikts Regulas (ES) Nr. 1380/2013 15. panta 1. punktā, šī regula būtu jāpiemēro no 2017. gada 1. janvāra,
            
            
               IR PIEŅĒMUSI ŠO REGULU.
            
            
               1. pants
               Izkraušanas pienākuma īstenošana
            
            
               Regulas (ES) Nr. 1380/2013 15. panta 1. punktā paredzētais izkraušanas pienākums attiecas uz zvejniecībām, kurās Melnajā jūrā ar žaunu tīkliem, kas nostiprināti pie grunts (zvejas rīka kods
                  5
                GNS), zvejo akmeņpleksti (Psetta maxima).
            
            
               2. pants
               Definīcija
            
            
               Šajā regulā "Melnā jūra" ir jūras ūdeņi Vidusjūras Vispārējās zivsaimniecības komisijas (GFCM) 29. ģeogrāfiskajā apakšapgabalā, kā definēts Eiropas Parlamenta un Padomes Regulas (ES) Nr. 1343/2011
                  6
                I pielikumā.
            
            
               3. pants
               Izdzīvotības atbrīvojums
            
            
               1.
                     Atbrīvojumu no izkraušanas pienākuma, kas Regulas (ES) Nr. 1380/2013 15. panta 4. punkta b) apakšpunktā paredzēts sugām, attiecībā uz kurām pieejamie zinātniskie pierādījumi uzrāda augstus izdzīvotības rādītājus, 2017. gadā piemēro akmeņplekstes (Psetta maxima) nozvejām, kas Melnajā jūrā gūtas ar žaunu tīkliem, kuri nostiprināti pie grunts (GNS).
            
         
         
            
               2.
                     Akmeņplekstes (Psetta maxima), kas nozvejotas 1. punktā minētajos apstākļos, tūlīt atbrīvo apgabalā, kurā tās nozvejotas. 
            
            
               3.
                     Līdz 2017. gada 1. maijam dalībvalstis, kuras ir tiešā veidā ieinteresētas akmeņplekstes zvejniecību pārvaldībā Melnajā jūrā, iesniedz Komisijai izmetumu datus, kas papildina 2016. gada 4. jūlija kopīgajā ieteikumā paredzētos datus, un visu citu attiecīgo zinātnisko informāciju, kas pamato 1. punktā noteikto atbrīvojumu. Zivsaimniecības zinātnes, tehnikas un ekonomikas komiteja (ZZTEK) šos 3. punktā minētos datus novērtē vēlākais līdz 2017. gada jūlijam.
            
            
               4. pants
               Kuģu saraksts
            
            
               1.
                     Attiecīgās dalībvalstis nosaka, uz kuriem kuģiem attiecas izkraušanas pienākums, kas jāievēro akmeņplekstes (Psetta maxima) zvejniecībās, kurās zvejo ar žaunu tīkliem, kas nostiprināti pie grunts (GNS).
            
            
               2.
                     Attiecīgās dalībvalstis, izmantojot kontroles jautājumiem veltītu drošu Savienības tīmekļa vietni, līdz 2016. gada 31. decembrim Komisijai un pārējām dalībvalstīm iesniedz visu to kuģu sarakstu, kuri specializētajā zvejā iegūst akmeņpleksti. Tās šos sarakstus regulāri atjaunina.
            
            
               5. pants
               Stāšanās spēkā un piemērošana
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2017. gada 1. janvāra līdz 2019. gada 31. decembrim.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 20.10.2016
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK. 
                  OV L 354, 28.12.2013., 22.–61. lpp.
                  .
               
               
                  
                     (2)
                  
                        Zivsaimniecības zinātnes, tehnikas un ekonomikas komitejas (ZZTEK) ziņojumi. Par izkraušanas pienākumu sagatavoto kopīgo ieteikumu izvērtējumi (ZZTEK-16-10). 2016. Eiropas Savienības Publikāciju birojs, Luksemburga, EUR XXXX EN, JRC XXXX, XXX lpp. Pieejams 
                  šeit
                  .
               
               
                  
                     (3)
                  
                        OV L 354, 28.12.2013., 22. lpp.
               
               
                  
                     (4)
                  
                        Zivsaimniecības zinātnes, tehnikas un ekonomikas komitejas (ZZTEK) ziņojumi. Par izkraušanas pienākumu sagatavoto kopīgo ieteikumu izvērtējumi (ZZTEK-16-10). 2016. Eiropas Savienības Publikāciju birojs, Luksemburga, EUR XXXX EN, JRC XXXX, XXX lpp. Pieejams 
                  šeit
                  .
               
               
                  
                     (5)
                  
                        Šajā regulā lietotie zvejas rīku kodi atbilst kodiem, kas minēti XI pielikumā Komisijas Īstenošanas regulai (ES) Nr. 404/2011, ar kuru pieņem sīki izstrādātus noteikumus par to, kā īstenojama Padomes Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem. Attiecībā uz kuģiem, kuru lielākais garums ir mazāks par 10 metriem, šajā regulā lietotie zvejas rīku kodi atbilst kodiem, kas minēti FAO zvejas rīku klasifikācijā.
               
               
                  
                     (6)
                  
                        Eiropas Parlamenta un Padomes 2011. gada 13. decembra Regula (ES) Nr. 1343/2011 par atsevišķiem noteikumiem attiecībā uz zveju Vidusjūras Vispārējās zivsaimniecības komisijas (GFCM) nolīguma apgabalā, ar kuru groza Padomes Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem (
                  OV L 347, 30.12.2011., 44. lpp.)
                  .